Proteas se Covid-gevalle styg, oefenstryd af | Netwerk24
Proteas se Covid-gevalle styg, oefenstryd af
Deur Tinus van Staden 20 November 2020 15:44
Mark Boucher, die Proteas se hoofafrigter, staan die media Donderdag op Zoom te woord. Foto: Gallo Images
Nog 'n Protea-krieketspeler is positief vir Covid-19 getoets.
Krieket Suid-Afrika (KSA) het Vrydag bekend gemaak dat dié speler positief getoets is in hul tweede ronde van toetsing.
'n Ander speler is ook vroeër vandeesweek positief getoets toe die span in 'n Kaapse hotel saamgetrek het vir hul T20- en eendagreeks teen Engeland, wat op 27 November met 'n T20-kragmeting op Nuweland begin.
Die tweede positiewe speler is ook, soos die eerste een, van die res van die span geïsoleer. Twee ander spelers, wat met die eerste positiewe speler in kontak was, is ook reeds in selfkwarantyn. Die ganse span is ook in 'n bioborrel.
Die Proteas se interne oefenwedstryd, wat vir Saterdag beplan is, is ook nou afgelas. Marco Marais en Stefan Tait, wat ná die positiewe gevalle na die span opgeroep is, sal hulle nie meer by die span aansluit nie.
"Die spanbestuur en KSA is in noue kontak met hul eweknieë van die Engelse Krieketraad (ECB) om volle deursigtigheid en die verantwoordelikste plan van aksie moontlik vir die weg vorentoe te verseker," lui KSA se verklaring.
Meer oor: Mark Boucher | Kaapstad | Afgelas | Covid-19 | Krieket | Ksa | Bioborrel | Positief | Proteas